મારો દીકરો રિશી લૉ ફૅકલ્ટીના ચોથા વર્ષનો સ્ટુડન્ટ છે એમ જણાવીને દીપ્તિ ભટ્ટે ‘મિડ-ડે’ને જણાવ્યું હતું કે ‘તે ભારતીય કાનૂનની પરિભાષા શીખી રહ્યો છે. એ મુજબ ફરિયાદીને ન્યાય મળે એ માટે નીડર બનીને માનવીય અભિગમ અપનાવવાના શપથ લઈ રહ્યો છે. એ સમયે તેની સાથે કાનૂનના રક્ષક એવા પોલીસે અમાનવીય અત્યાચાર કર્યો છે. રિશી માનવીય અભિગમ અપનાવીને ફરિયાદ પાછી ખેંચવા પોલીસ-સ્ટેશનમાં પાછો ગયો અને તેના પર ધરમ કરતાં ધાડ પડી એવો ઘાટ સર્જાયો. જો અમે પેરન્ટ્સ તરીકે રિશી સાથે થયેલી ઘટનામાં સહકાર આપીને નિર્ભિક રીતે લડાઈ નહીં લડીએ તો તે સામાન્ય જનતાને એક ઍડ્વોકટ તરીકે કેવી રીતે ન્યાય અપાવી શકશે? તેની સાથે બનેલી ઘટના બાદ તે ડિપ્રેશનમાં છે.’